kardosdrur/scandi-wiki huggingface dataset:
Rasmus Nielsen (journalist)

Rasmus Nielsen (født 7. oktober 1960) er ejer af og nuværende bestyrelsesformand for netavisen Altinget.dk, som han indtil 2017 var administrerende direktør for. Uddannet ved Danmarks Journalisthøjskole (1979-1983) og blev senere nyhedsvært på den regionale tv-station TV 2 Lorry i fire år fra dens start. Forhenværende journalist på Berlingske Tidende, DR, TV 2, m.v. Fhv. næstformand, Danske Medier.

Redaktør af EF-Kommissionens nordiske blade 1983-85. Freelance Danmarks Radio 1984-89 (vært på interviewprogrammet Hvorfor nu det?). TV 2/Lorry 1989-93: studievært, redaktør af Set & Sket og ansvarlig for kommunalvalgsdækningen 1993. Studievært på TV 2/Lorry kommunalvalgsdækningen 2001.

1994-99: Etableret og drevet folketingsredaktion for TV 2-regionerne. Forfatter til Folketingets rapport "Grundlovsdebatten 1999-2003"

Født i København og opvokset på Frederiksberg og i Risskov.

Stifter og initiativtager Oluf Høst Museet i Gudhjem i 1996.

Formand for GLO (Gymnasieelevernes Landsorganisation) 1978-1979. Formand for Europæisk Ungdom 1983-84.

Rasmus Nielsen er søn af psykolog, dr.phil. Helle Høpfner Nielsen og provinschef ved DR Gerhard Nielsen (professor i psykologi) samt bror til Jakob Nielsen. Han har to sønner.

Kilder 
 CV på Altinget.dk 

Journalister fra Danmark
Chefredaktører fra Danmark
Forlæggere fra Danmark
Faglitterære forfattere fra Danmark
Personer i Kraks Blå Bog
Journalister ved Berlingske
Dansksprogede forfattere fra Danmark
Højgaardkredsen

Højgaardkredsen er den almindeligt accepterede betegnelse for den gruppe erhvervsfolk, der i efteråret 1940 forsøgte at få kongen, Christian 10., til at afsætte Staunings samlingsregering.

De ønskede at sætte et såkaldt "forretningsministerium" i stedet: Dette skulle ledes af kongens fætter, prins Axel, og det var formentlig tanken, at de selv skulle have et antal ministerposter.

Deres forehavende lykkedes ikke, og de involverede blev efter befrielsen indstævnet for Den parlamentariske Kommission for "anslag mod folkestyret", men kommissionen afviste anklagen som ubegrundet, hvorfor sagen blev frafaldet.

Højgaardkredsen bestod af bl.a. Knud Højgaard, ingeniør, A.P. Møller, skibsreder, Holger Andersen, frh. kommissær, Vilhelm la Cour, historiker og forfatter, Per Kampmann, ingeniør, Jørgen Saxild, ingeniør, og Prins Axel.

Ekstern henvisning 
Jakob Meile: Højgaardkredsen 1940 – et ekstraparlamentarisk forsøg på regeringsdannelse 

Danmark i 1940'erne
Danmarks politik
Danmark under 2. verdenskrig
ISO 14001

ISO 14001 er en international accepteret standard, som danner grundlag for fastlæggelse af miljøledelse, som kan anvendes til enhver organisationstype i enhver industri.

Indholdsmæssigt er ISO 14001 bygget op over standarden for miljøledelse OHSAS 18001. 

Standarden specificerer, hvad der kræves for at danne et miljøledelsessystem med udgangspunkt i virksomheden, dens processer og aktiviteter med fordeling af ansvar og kompetencer samt miljøopgaver i hverdagen.

ISO 14001, enkeltelements-krav for at blive certificeret:
Miljøpolitik 
Planlægning 
Iværksættelse og drift 
Kontrol og korrigerende handlinger 
Ledelsens gennemgang

Ekstern henvisning
 Teknologisk Institut, miljøledelse – ISO 14001 

Standardiseringsorganer
Internationale organisationer
Paragraf Fem

Paragraf 5 er et navn, som flere sønderjyske kroer tog i den tyske tid for at henvise til den paragraf i Pragfreden, som gav de danske sønderjyder lovning på en folkeafstemning om det nationale tilhørsforhold. At drikke på Paragraf 5 fik således en dobbelt betydning.

Guderup 
I det lille område Paragraf Fem nord for Guderup, hvor vejen deler sig mod Svenstrup og Stevning, lå der i tysk tid en kro, som ejeren fik tilladelse til at kalde Paragraf 5.

Erlev 
Erlev Kro, som lå ved Erlevvej 200 sydvest for Haderslev, havde trinbræt på Haderslev Amts Jernbaner. Trinbrættet hed på tysk Erleffkrug, men på det danske målebordsblad hedder kroen Paragraf 5.

Eksterne kilder/henvisninger 
 SDFE kortviser: Målebordsblade, preussiske 1877-1920, danske 1920-71
 

Flertydige stednavne
American Viticultural Area

American Viticultural Area eller AVA, er et område i USA, hvor der dyrkes druer. Området skal georgrafisk kunne skelnes fra tilgrænsende områder. Grænserne for områderne defineres af den amerikanske regering, nærmere betegnet af Alcohol and Tobacco Tax and Trade Bureau, et kontor under Department of Treasury, USA's finansministerium. Områdets grænser fastlægges ofte på begæring fra vinavlere og –producenter i området.

Et AVA svarer ikke helt til en fransk appellation eller en italiensk Indicazione Geografica Typica, da AVA'erne udelukkende er geografisk begrænsede og ikke stiller krav til druesorter, produktionsmetode eller lignende.

Det første AVA blev godkendt i 1980, og i dag findes der 242 (septembber 2018) godkendte AVA'er i USA.

Krav 
For at et AVA kan godkendes, skal områdets navn være kendt som refererende til det pågældende område. Eksempelvis kan AVA'et Yadkin Valley AVA kun godkendes, fordi dette begreb i forvejen refererer til det samme geografiske område, som AVA'et skal dække. Desuden skal grænserne for AVA'et være officielle, og det skal kunne dokumenteres, at der i området hersker særlige forhold, som gør at vindyrkningen her, kan adskilles fra områder uden for AVA'et, fx klima, jordbundsforhold, højde osv.

Et AVA kan dække over områder i flere stater, fx Ozark Mountain AVA, der ligger i staterne Arkansas, Missouri og Oklahoma. AVA'er kan også overlappe hinanden. Central Coast AVA i Californien har blandt andre San Francisco Bay Area AVA, liggende inden for sine grænser. Santa Clara Valley AVA ligger på sin side inden for grænserne af San Francisco Bay Area AVA.

For at en vinproducent må bruge AVA betegnelsen, skal minimum 85% af de druer, der indgår i vinen være dyrket inden for AVA'ets grænser, men AVA betegnelsen fortæller ikke om vinenes kvalitet.

Fordeling af AVA'er 
Langt de fleste AVA ligger på USA's vestkyst. Californien har flest med 139 godkendte AVA'er. Oregon har 14 AVA'er, Washington har 6 AVA'er, mens 3 AVA'er ligger i både Oregon og Washington og et enkelt i både Oregon og Idaho.

I USA's østlige kyststater ligger 27 AVA'er, heraf 8 i New York og 6 i Virginia (det ene deles med West Virginia). I ikke-kyststater ligger 29 AVA'er, heraf 8 i Texas. Der er også godkendte AVA'er i blandt andre staterne Louisiana, Mississippi, Arizona, Colorado, New Mexico og Illinois foruden flere andre stater.

Kilder

Eksterne henvisninger links 
 TTB's hjemmeside om AVA'er 
 Oversigt over AVA'er med link til beskrivelser af disse 

USA's vindistrikter
AVA

AVA kan have flere betydninger:

 Alexander Valley AVA – vindistrikt i Californien, USA

 American Viticultural Area – vinområder i USA

 Rutherford AVA – vindistrikt i Californien, USA

 Angels and Airwaves – amerikansk band hvis forkortelse er AVA.
Thur

Thur er en 131 km lang flod i det nordøstlige Schweiz. Den udspring er nær bjerget Säntis i den sydøstlige del af Kanton St. Gallen. Her løber floden gennem Toggenburgregionen og byen Wil. Efter Wil løber den gennem Kantonen Thurgau og dens hovedstad Frauenfeld. De sidste 19 km af Thurs løb er i Kanton Zürich. Den løber ud i Rhinen på grænsen til Tyskland, syd for Schaffhausen. 

Floder i Schweiz
Rhinens bifloder
Evangelikalisme

Evangelikalisme (en: Evangelicalism) er en bred betegnelse for kristne grupper, kirker og enkeltpersoner, der, trods konfessionelle forskelle, deler visse ligheder i form af en konservativ teologi, vægtlægning på en personlig tro og omvendelse og på de kristnes ansvar for mission. Evangelikale findes i stort talt blandt de fleste protestantiske, angelikanske og uafhængige kirkesamfund; men også enkelte personer indenfor den katolske og ortodokse kirke kan indentificere sig med den evangelikale teologi. 

Betydningen af at være evangelisk er en anden, og betegner ikke nødvendigvis en konservativ teologi, selvom disse nemt sammenblandes.

Tro
De evangelikale betoner følgende elementer i deres tro:

Herren Jesus Kristus er den eneste vej til frelse gennem tro på ham.
Personlig tro og omvendelse sker gennem genfødelse ved Helligånden.
En anerkendelse af det inspirerede Guds Ord (Bibelen) som det eneste grundlag for tro og kristen livsførelse.
Den kristnes forpligtelse til et bibelsk vidnesbyrd, evangelisation, mission for at bringe andre til tro på Kristus.

Udbredelse
I år 2000 regnede man med, at der var 420 millioner (6.9% af verdens befolkning), der kunne betegnes som evangelikale med en vækst på 4,7%.
Den evangelikale bevægelse begyndte sin vækst efter vækkelserne i det 18. og 19. århundrede. Det 19. og 20. århundrede førte til udvidelse af missionsområdet til nye lande. Den største vækst kom dog i den sidste halvdel af det 20. århundrede som et resultatet af en voldsom ekspansion i ikke-vestlige lande. I 1960 var der 84,5 millioner (2,8%), hovedsageligt vestlige kristne. I 1980 ændrede dette billede sig, og i 2025 regner man med, at 83% af verdens evanglikale findes i ikke-vestlige lande. 

Kirkesamfund
Odessa-kartoteket

Odessa-kartoteket (The ODESSA File) er en roman af Frederick Forsyth, som blev udgivet på originalsproget, engelsk, i 1972.

Romanen handler om en ung tysk journalist, som forsøger at opspore en forsvundet tidligere SS-kommandant for en koncentrationslejr, samt Simon Wiesenthals afsløring af organiserede flugtruter til Sydamerika.

Navnet ODESSA er en forkortelse for den fiktive nazistiske sammenslutning i Tyskland ved navn "Organisation der ehemaligen SS-Angehörigen", som kan oversættes til "Organisation for tidligere SS-pårørende".

Litteratur 
 Forsyth Frederick (oversat af Mogens Boisen): Odessa-kartoteket. .

Romaner fra England
Priscilla Presley

Priscilla Beaulieu Presley (født Priscilla Ann Wagner d. 24. maj 1945 i Brooklyn, New York) er en amerikansk model, sanger og skuespiller.

Priscillas far var udstationeret som officer hos de amerikanske tropper i Wiesbaden i Vesttyskland. Mens de boede her traf Priscilla Elvis Presley under et besøg i hans hjem i Bad Nauheim. Besøget fandt sted den 13. september 1959, og selv om hun kun var 14 år gammel blev de to tiltrukket af hinanden. Priscillas forældre var ikke begejstrede for forbindelsen, men efter nogle samtaler med Elvis accepterede de dog forholdet. De var jævnligt sammen frem til marts 1960, da Elvis blev hjemsendt fra Tyskland.

Kort efter sin hjemkomst til USA genoptog Elvis kontakten, og det blev arrangeret, at Priscilla kunne bo på Graceland, Elvis' ejendom i Memphis, men under opsyn af hans far, Vernon Presley.

Priscilla blev gift med Elvis den 1. maj 1967 og sammen fik de den 1. februar 1968 datteren Lisa Marie, deres eneste barn.

Elvis og Priscilla blev separeret den 23. februar 1972 og dernæst skilt den 9. oktober 1973. De var enige om fælles forældremyndighed over datteren, som herefter frem til Elvis' død i 1977 opholdt sig skiftevis hos ham i Graceland og hos Priscilla i Beverly Hills, Californien.

Efter skilsmissen 
Efter skilsmissen fra Elvis forsøgte Priscilla sig som butiksdrivende. Hun var den ene af grundlæggerne af modeforretningen "Bis & Beau", som hun sammen med designeren Olivia Echeverria Bis åbnede i Beverly Hills i foråret 1973. Efter en intens reklamekampagne, hvor Priscilla ikke undlod at spille på sin status som Elvis' hustru, blev modeforretningen snart frekventeret af et eksklusivt klientel med flere kendisser iblandt.

I 1976 havde Priscilla tabt interessen for forretningen og hun satsede i stedet på sin skuespillerkarriere. Bedst kendt er hun nok for sin figur Jenna Wade gennem 5 år i Dallas (1983–88), for sin medvirken overfor Leslie Nielsen i Naked Gun-filmene (Høj Pistolføring) og for gæsteoptrædener i serier som Melrose Place (1996) og Spin City (1999).

Priscilla fik den 1. marts 1987 en søn med sin kæreste Marco Garibaldi. Sønnen blev døbt Navarone Anthony Garibaldi, opkaldt efter Alistair MacLean-filmen The Guns Of Navarone (Navarones Kanoner).

Priscilla Presley var i næsten 40 år medlem af Scientology, men meldte sig ud i 2017.

Referencer

Eksterne henvisninger 

 
 Priscilla Presleys officielle hjemmeside

Elvis Presley
Sangere fra USA
Filmskuespillere fra USA
Norsk-amerikanere
Personer fra New York
Scientologer
Mockumentary

Mockumentary eller mockumentar (et portmanteau af mock og documentary, undladet "doc") er en pseudo-dokumentarisk genre, der er karakteriseret  ved at være udformet som dokumentarisme, skønt der er tale om fiktion.

De første fiktive dokumentarer var radio-udsendelser, eksempelvis Orson Welles' radiohørespil War of the Worlds (1938), men i dag er genren først og fremmest forbundet med film og tv.

Mockumentaries overlapper ofte med andre genrer, fx er Aftenlandet både mockumentary og science fiction. 

Dokumentarfilm
Tv-programmer
Yadkin Valley AVA

Yadkin Valley AVA er et vindyrkningsområde i USA. Området, ligger i det nordvestlige North Carolina og dækker et område på omkring 5.700 km² i Yadkin floddalen. AVA'er dækker over hele Wilkes County, Surry County og Yadkin County. Desuden indgår dele af Davie, Davidson, Forsyth og Stokes County i området. Områdets geografi og klima sammenlignes med Bourgogne området i Frankrig.

Historie 
Området blev godkendt som AVA i 2003. På dette tidspunkt var der 14 vinproducenter i området. I 2005 var tallet steget til 23 og i 2013 til 38. Omkring 200 hektar er tilplantet med vin. I 2008 blev Swan Creek AVA godkendt som et selvstændigt AVA inden for grænserne af Yadkin Valley AVA.

Tidligere var området mest kendt for tobaksdyrkning og cigaretproduktion, men efter at holdningen til rygning ændrede sig, og produktionen af cigaretter faldt, begyndte farmerne i området at se sig om efter nye muligheder, og mange, herunder en del tidligere tobaksavlere, slog sig i stedet på vinavl. Vindyrkning i området er forholdsvis ny, og mange vingårde har først anlagt deres vinmarker omkring år 2000 eller endnu senere, og stokkene er derfor ret unge endnu.

Druesorter 
De naturlige druesorter i området er muscadine og scuppernong, men i dag produceres den meste vin på europæiske druer (vitis vinifera), der er tilpasset amerikansk klima og jordbundsforhold og som er modstandsdygtige overfor lokale plantesygdomme. De mest almindelige druesorter er merlot, cabernet sauvignon og chardonnay, men der dyrkes også cabernet franc, barbera, viognier, syrah, sangiovese, petit verdot, nebbiolo og flere andre.

Eksterne referencer 
Beskrivelser af området og vingårdene
 Om AVA'en fra Appellation America.com
 Kort over vingårdene i Yadkin Valley AVA 

USA's vindistrikter
Toto Cutugno

Toto Cutugno (født 7. juli 1943, død 22. august 2023) var en italiensk popsanger og musiker. Toto vandt i 1990, Eurovision Song Contest med "Insieme: 1992". Han var vært sammen med Gigliola Cinquetti ved Eurovision Song Contest 1991.

Diskografi 
 Albatros (1976)
 Come ieri, come oggi, come sempre (1978)
 La mia musica (1981)
 L'italiano (1983)
 Azzura malinconia (1986)
 Voglio l'anima (1987)
 Innamorata, innamorato, innamorati (1987)
 Mediterraneo (1987)
 Toto Cutugno (1990)
 Insieme: 1992 (1990)
 Non e facile essere uomini (1992)
 Voglio andare a vivere in campagna (1995)
 Canzoni nacoste (1997)
 Il treno va (2002)
 Cantando (2004)
 Come noi nessuno al mondo (2005)

Musikere fra Italien
Italiens Eurovision Song Contest-deltagere
Deltagere ved Eurovision Song Contest 1990
Vindere af Eurovision Song Contest
Værter ved Eurovision Song Contest
Personer døde af kræft
Katrina and the Waves

Katrina and the Waves var en britisk rockgruppe, der er kendt for hittet "Walking on Sunshine" (1985). De vandt også Eurovision Song Contest 1997 med sangen "Love Shine a Light" for Storbritannien.

Medlemmer 
 Katrina Leskanich – vokal, rytmeguitar
 Kimberley Rew – leadguitar
 Vince de la Cruz – basguitar
 Alex Cooper – trommer

Diskografi

Studiealbum

Opsamlingsalbum 
 The Best Of (1991, Attic)
 Roses (1995, Polydor) (kun udgivet i canada. Består af spor fra Edge of the Land og Turn Around)
 Anthology (1995, One Way Records / CEMA Special Markets)
 Katrina and the Waves / Waves (1996, BGO)
 Walking on Sunshine – The Greatest Hits of Katrina and the Waves (1997, EMI)
 The Original Recordings 1983 – 1984 (2003, Bongo Beat) (inkluderer Walking on Sunshine, Katrina and the Waves 2, og bonus tracks)

Singler 

Note
 The Capitol versionerne af "Que Te Quiero" og "Red Wine and Whiskey" blev udgivet som en dobbelt A-side i Storbritannien efter "Walking on Sunshine" og "Do You Want Crying?".

Referencer

Eksterne henvisninger 
 

Musikgrupper fra Storbritannien
Har spillet på Roskilde Festival
Vindere af Eurovision Song Contest
Storbritanniens Eurovision Song Contest-deltagere
Deltagere ved Eurovision Song Contest 1997
Bushehr (provins)

Bushehr (persisk: بوشهر) er en af de 30 provinser i Iran.

Provinsen ligger i den sydlige del af landet og har en lang kystlinje ved den Persiske Bugt.

Hovedbyen er Bushehr, som havde en befolkning på 169 966 indbyggere i 2006.

Provinser i Iran
Michael Lonsdale

Michael Lonsdale (født 24. maj 1931 i Paris, død 21. september 2020) var en fransk skuespiller. Michael Lonsdale var dog også af britisk herkomst.

Biografi 
Lonsdale er nok bedst kendt for sin rolle som Sir Hugo Drax i James Bond-filmen Moonraker fra 1979. Han spillede dog også store roller som detektiven Lebel i Sjakalen samt Robert de Niros redningsmand i Ronin. I 2005 spillede han en stor rolle i Steven Spielberg-filmen, München. En sjov detalje er, at Michael Lonsdale siden sin rolle i en Bond-film ofte spillede sammen med andre Bond-skuespillere i helt andre film. I Ronin spillede han sammen med Sean Bean og Jonathan Pryce, der også begge har spillet Bond-skurke, i München spillede han overfor Daniel Craig, den seneste skuespiller til at spille selve James Bond-rollen, og i Rosens navn over for Sean Connery.

Referencer

Eksterne henvisninger 

 

Skuespillere fra Frankrig
James Bond
Personer fra Paris
Cesar for bedste mandlige birolle
Charlie McGettigan

Charles (Charlie) McGettigan (født 7. december 1950 i Ballyshannon, County Donegal) er en irsk sanger og musiker. I 1994 optrådte han sammen med Paul Harrington ved Eurovision Song Contest og vandt med sangen "Rock 'n' Roll Kids" (tekst og musik af Brendan Graham). Sangen vandt med en margin på 60 point ned til nummer 2, og Irland blev herved det første land, der formåede at vinde Eurovision tre gange i træk. Mcgettigan og Harrington vandt

Han optrådte som gæstesangen 50-års jubilæumsshowet Congratulations i 2005.

I august 1997 døde McGettigans eneste søn, Shane McGettigan, i en arbejdsulykke i Quincy, Massachusetts.

Han bor i dag i Drumshanbo, County Leitrim.

Referencer 

Musikere fra Irland
Vindere af Eurovision Song Contest
Irlands Eurovision Song Contest-deltagere
Deltagere ved Eurovision Song Contest 1994
Paul Harrington

Paul Harrington (født 8. maj 1960 i Dublin) er en irsk sanger og musiker. I 1994 optrådte han sammen med Charlie McGettigan ved Eurovision Song Contest og vandt overvældende med sangen "Rock 'n' Roll Kids".

Personer fra Dublin
Musikere fra Irland
Vindere af Eurovision Song Contest
Irlands Eurovision Song Contest-deltagere
Deltagere ved Eurovision Song Contest 1994
Marija Šerifović

[[Fil:ESC 2007 Serbia - Marija Serifovic - Molitva.jpg|thumb|Marija Šerifović synger vindersangen Molitva]]

Marija Šerifović (født 14. november 1984) er en serbisk sangerinde, der vandt Eurovision Song Contest 2007 med balladen "Molitva".

Eksterne henvisninger 

 

Sangere fra Serbien
Serbiens Eurovision Song Contest-deltagere
Deltagere ved Eurovision Song Contest 2007
Vindere af Eurovision Song Contest
Isfahan (provins)

Isfahan (persisk:اصفهان) er en af de 30 provinser i Iran, beliggende i midten af landet.

Hovedbyen er Isfahan, som provinsen har fået sit navn fra, med en befolkning på 1.600.000 indbyggere.

Provinser i Iran
Stockholms kommun

Stockholms kommun (også Stockholms stad) er en kommune i det østlige Svealand, på grænsen mellem landskaberne Uppland og Södermanland. 

I kommunen ligger de centrale dele af byområdet Stockholm, som udgør kommunens hovedby og desuden Sveriges hovedstad, samt residensby i Stockholms län. Kommunen er Sveriges største, efterfulgt af Göteborgs kommun.

Virksomheder 
De ti største virksomheder i Stockholms kommun efter antal ansatte er:

Ericsson – 10.320
Södersjukhuset – 4.880
Skandinaviska Enskilda Banken – 4.170
Swedbank – 3.610
ISS Facility Services – 3.470
Svenska Handelsbanken – 3.000
Nordea – 2.890
Posten AB – 2.790
Keolis Sverige AB – 2.380
Telia Company – 2.310

Reference 

Kommuner i Stockholms län
Birsig

Birsig er en lille flod som har sit udspring i den østlige del af Frankrig, nær den schweiziske grænse. Birsig er ca 21 km lang, og har et afvandingsareal på omkring 81 km². Den krydser grænsen mellem Frankrig og Schweiz flere gange gennem Birsigdalen og løber gennem byen Basel, hvor den munder ud i Rhinen som en biflod fra venstre.

Birsings løb var oprindeligt åbent gennem Basel, men i dag er bredden bygget op for at have kontrol over flodens løb og derved undgå vandskade på byens huse. Floden løber tæt ved husene i den lavere del af byen, hvor mange broer er ført over den. Tidligere fungerede floden som kloakafløb fra husene, hvilket var en smittekilde til kolera og tyfus. Der er i dag kun et par hundrede meter af floden omkring dyreparken i byen, hvor man kan se den løbe frit. 

Rhinens bifloder
Floder i Schweiz
Floder i Frankrig
Allegany County (Maryland)

Allegany County er et county i den nordvestlige del af delstaten Maryland i USA med en befolkning i 2000 på 74.930. Hovedbyen er Cumberland. Navnet Allegany kommer fra et lokalt oprindeligt amerikansk ord, oolikhanna, som betyder "smukt vandløb." Et antal counties i bjergområdet Appalacherne i USA kaldes Allegany, Allegheny eller Alleghany.

Historie 
Den vestlige del af Maryland (heriblandt det nuværende Allegany County) samledes i Prince George's County i 1696. Ved gentagne opsplitninger af dette, dannedes nye: Frederick i 1748 og Montgomery og Washington fra Frederick County i 1776.

Allegany County dannedes i 1789 ved opdeling af Washington County. På det tidspunkt var det Marylands vestligste county, men en senere opdeling i 1872 dannede Garrett County, som nu er det vestligste.

Styre 
Allegany County fik hjemmestyre i 1974.

Geografi 
Ifølge den officielle opgørelse har Allegany County et samlet areal på 1.113 km², hvoraf 11 km² (1,02%) er vand.

Tilgrænsende counties 
 Somerset County, Pennsylvania (nord)
 Bedford County, Pennsylvania (nord)
 Fulton County, Pennsylvania (nord)
 Washington County (øst)
 Morgan County, West Virginia (syd)
 Hampshire County, West Virginia (syd)
 Mineral County, West Virginia (syd)
 Garrett County (vest)

Bjerge 
I Allegany County ligger følgende bjerge:

 Breakneck Hill (1,872 ft.)
 Collier Mountain (1,460 ft.)
 Dans Mountain (2,898 ft.)
 Evitts Mountain (1,959-2,260 ft.)
 Martin Mountain (1,974 ft.)
 Nicholas Mountain (1,760 ft.)
 Polish Mountain (1,783 ft.)
 Ragged Mountain (1,740 ft.)
 Town Hill (2,039 ft.)
 Warrior Mountain (2,185 ft.)
 Wills Mountain (1,960+ ft.)
 Haystack Mountain (1,240+ ft.)
 Irons Mountain
 Piney Mountain

Demografi

Byer 
Byer i Allegany County med selvstændigt bystyre er
 Cumberland (bystyre fra 1815)
 Frostburg (bystyre fra 1839)
 Barton (bystyre fra 1900)
 Lonaconing (bystyre fra 1890)
 Luke (bystyre fra 1922)
 Midland (bystyre fra 1900)
 Westernport (bystyre fra 1858)

Kilder

Eksterne henvisninger 
 Hjemmeside for bystyret i Allegany County

Allegany County
Gällivare

Gällivare er en by i Norrbottens län, Lappland i Sverige, samt hovedby i Gällivare kommune.

Byen ligger på Malmbanan og er endestation på Inlandsbanan, desuden ligger den ved Europavej 45.

Henvisninger
Motoman

Motoman er en industri-robot udviklet til at arbejde med tunge komponenter, blandt andet til bilfremstilling.

Robotten er udviklet af det japanske firma Yaskawa Electric Corporation og fremstilles i Europa af MOTOMAN Robotics Europe AB.

Teknologi